runetrust/blame-folketinget-dk huggingface dataset:
Marie Krarup (DF), 2020-01-29:
Derfor er det, jeg ønsker, jo i virkeligheden en debat om, hvordan vi får gendefineret fagligheden, sådan at vi undgår, at vidensdelen, kundskabsdelen, og det, der med nedladende ord bliver kaldt paratvidensdelen, bliver taget ud af fagligheden, så vi faktisk får sikret, at eleverne lærer de basale ting i skolerne.
Ida Auken (RV), 2020-01-09:
For vi kommer til at betale for oprydningen, og vi kommer til at betale for ødelagte hjem – folk, der skal stå og grave deres ejendomme ud af deres kældre, der er smadret, og folk, som ikke kan blive forsikrede, fordi de bor i områder, hvor deres bolig er i løbende risiko for at blive oversvømmet.
Bent Bøgsted (DF), 2006-03-21:
Det er korrekt, at der også var en advokat, som havde arbejdet med mange sager for fagbevægelsen, til stede, men normalt er det sådan, at i en deputation ved man, hvilke problemer man vil påpege, og advokaten ville ikke engang aflevere sine synspunkter på et stykke papir.
Niels Helveg Petersen (RV), 1999-04-09:
Der har lydt krav om, at Kommissionen på den ene eller den anden måde skulle have begrænset sine beføjelser, f.eks. ved at fratage Kommissionen initiativretten, omdanne Kommissionen til et embedsapparat og væsentligt reducere Kommissionens rolle ved gennemførelse af beslutninger.
Kamal Qureshi (SF), 2002-12-03:
Det er klart, at så må vi jo starte forfra og se på de enkelte ansøgninger ud fra eventuelle nye kriterier, som kommer på banen - det kan så være Dansk Folkepartis strammere kriterier, eller det kan være nogle andre kriterier - men det eksisterende regelsæt, som vi har siddet og behandlet ansøgningerne efter, er i hvert fald ikke det, der gælder i dag, og derfor har behandlingen af lovforslaget i Indfødsretsudvalget ikke været korrekt.
Simon Emil Ammitzbøll-Bille (LA), 2018-10-26:
Men jeg glæder mig over den generelle opbakning til forslaget, og jeg glæder mig til det videre udvalgsarbejde, hvor de spørgsmål og emner, man har lyst til at diskutere, selvfølgelig vil blive taget op og vil blive modtaget med åbne arme og konstruktiv dialog.
Aaja Chemnitz Larsen (IA), 2021-10-07:
Det er vigtigt, at vi mødes med vores kollegaer i Grønland, for her i Folketinget varetager vi 32 sagsområder på Grønlands vegne, og jeg tror, at vi kan tjene de grønlandske interesser bedre, ved at vi også jævnligt ser hinanden i øjnene.
Thomas Jensen (S), 2009-05-29:
Med den ældrepolitik, som Dansk Folkeparti ellers prøver at slå sig op på, som vi senest hørte det under afslutningsdebatten, vil jeg bare spørge Dansk Folkepartis ordfører: Hvordan synes ordføreren egentlig selv det går med at sikre ældreboliger til alle de ældre, som står og mangler en ældrebolig?
Keld Albrechtsen (EL), 2002-03-11:
Det skete ganske vist, før hr. Eyvind Vesselbo blev medlem af Folketinget, men jeg vil alligevel godt spørge ham, da han jo er udvalgsformand, om det i de retningslinjer om forbedring af lovkvaliteten, som Folketinget vedtog, ikke netop var en hovedmålsætning, at lovgivningen fremover skulle være sammenhængende, så alle mulige forskellige ting ikke blev byltet sammen.
Mette Thiesen (NB), 2020-02-07:
Når fru Rosa Lund siger det her med, at de her migranter eller de såkaldte flygtninge skal finde tryghed, mener fru Rosa Lund så ikke, at Tyskland er et sikkert land, Frankrig er et sikkert land eller nogle af de andre lande, som de er rejst igennem, er sikre lande?
Anne Grete Holmsgaard (SF), 2008-06-04:
Hvordan vil hr. Erling Bonnesen gennemføre det, han har været med til at aftale med et bredt flertal i Folketinget, hvis han samtidig vil straffe kommuner, som rent faktisk forsøger at gøre det her, og som bidrager positivt til, at vi kan få vores energiforbrug ned?
Line Barfod (EL), 2011-04-12:
Når vi på andre områder selv ikke ved de groveste forbrydelser ikke giver politiet tilladelse til at gå ind og tjekke folks bankoplysninger, uden at de har været en tur om domstolene, så virker det altså besynderligt, at man i forhold til socialt bedrageri siger, at den mulighed skal andre myndigheder end politiet have.
Karina Adsbøl (DF), 2019-12-10:
Så kunne jeg godt tænke mig at høre, om Liberal Alliances ordfører synes, at det er rimeligt, som det er i dag, nemlig at man ikke har mulighed for at tage aflastningen med, så familier med børn med handicap har svært ved at tage til udlandet, netop fordi der er nogle barrierer i forhold til lovgivningen.
Torsten Schack Pedersen (V), 2024-04-30:
Men som ministeren også sagde, er det allerede i dag muligt at fratage flygtninge deres flygtningestatus, hvis de rejser på ferie i deres hjemland, men det sker på baggrund af en konkret vurdering fra myndighedernes side, hvor sagen vurderes individuelt, og jeg mener sådan set, at det er meget rimeligt, at vi sikrer, at der er en individuel vurdering, og at det ikke bare er pr. automatik.
Karina Adsbøl (DF), 2013-05-14:
Jeg ved ikke, om ministeren er klar over, at der ligger rigtig mange sager hos Ombudsmanden, og jeg vil godt læse et stykke op for ministeren, fordi det er jo sådan, at Ombudsmanden har flere klagesager liggende, og de omhandler f.eks. samvær med anbragte børn.
Kristian Thulesen Dahl (DF), 2021-01-19:
Jeg gjorde det egentlig ikke for at komme ind i det lukkede forhandlingsrum og begynde at udfritte nogen i forhold til det, men jeg må bare sige – for jeg kan jo kun sige, hvad jeg selv gjorde – at jeg stillede det her spørgsmål, og jeg konkluderede bagefter, at jeg ikke syntes, jeg havde fået et svar på, hvorfor det hed 7. februar, i hvert fald ikke et svar på – i forhold til automatreaktioner på hele restriktionspaletten – hvorfor man så ikke har været inde at kigge mere opdelt på restriktionerne.
Jørn Jespersen (SF), 2003-10-21:
Jeg er nu i det hele taget ikke tryg, hvis det her skulle blive klaret ved jyske forhandlinger hverken på hr. Keld Albrechtsens eller miljøministerens facon. Men det, der kalder mig herop, er, at ministeren snakker om, at det af hensyn til vandkvaliteten er nødvendigt at vente til 2009.
Christian Juhl (EL), 2020-01-16:
Ellers er det et forsøg, I vil have sat i gang, med 100 mennesker tilfældigt udvalgt – eller det er jo ikke helt tilfældigt, for der skal sikres en diversitet inden for køn, alder og geografisk placering og indkomst, og det er jo rigtig, rigtig godt – og de skal bidrage til oplysning, offentlig debat og udvikling, og de skal arbejde som et kollektiv, som prøver at fremme konsensustænkning om nye politiske områder.
Frank Jensen (S), 2002-02-05:
Nu er det så vigtigt at få helt præcis forklaret: Skyldtes det ikke, at statsministerens spindoktorer ikke har været opmærksomme på, at der hos TV2 Nord lå et bånd fra statsministerens besøg på handelsskolen i Frederikshavn, og at det først var, da det bånd blev spillet, endda i lands-tv, at statsministeren erkendte, at her var der et gedigent løftebrud?
Hans Kristian Skibby (DF), 2016-03-31:
Det, der så taler lidt imod det – og det er altid en fornøjelse at få lov til at tale lidt imod sig selv, for så er der i hvert fald ikke nogen, der kan modsige en – er jo, at vi eksempelvis har relativt få revisionsvirksomheder af den kaliber, som opererer her i Danmark, og som er i stand til at give den her meget store og omfangsrige revision af danske selskaber.
Elsebeth Gerner Nielsen (RV), 2003-05-06:
Man får jo pengene tilbage i det øjeblik, man har gennemført kurserne, ikke på et bestemt eksamensniveau eller med et krav om, at man skal have bestået, men med et krav om, at man har gjort sig umage, at man er kommet, at man er kommet ud af hjemmet. Det her er ikke mindst en garanti for kvinderne.
Pernille Vigsø Bagge (SF), 2005-04-26:
Hvad angår ligestilling på arbejdsmarkedet, er det sådan, at når kvindelige akademikere bliver fyret, fordi de tager 1 års barsel, og når folk bliver skilt i hobetal, og når der stadig kun er 4-7 pct. kvinder i privat topledelse, er der en grund til at sætte alvorligt ind med hensyn til ligestillingen.
Jann Sjursen (KRF), 2002-01-31:
97 pct. af de kvinder, der bor på et krisecenter, har oplevet vold, over to tredjedele af børnene har overhørt volden mod moderen, halvdelen af børnene har overværet volden, som i mange tilfælde har været barsk og hård. Man kan sætte mange ord på, man kan bruge tal, man kan bruge statistik, man kan bruge oplevelser fra virkeligheden, som også flere ordførere har gjort, om vold i hjemmet, hvor typisk kvinder og børn er ofre. Men det er ikke alene kvinder og børn, for der er tale om m/k i denne her sammenhæng, og det er jeg sådan set glad for at fru Line Barfod også fik understreget, for jeg har selv tidligere i medierne omtalt vores eget forslag og dér fået en hel del mænd på nakken, fordi jeg ikke var påpasselig med netop at lægge vægt på, at den voldsudøvende altså kan være en mand, men det kan også være en kvinde, selvfølgelig kan det det. Der er mænd, der anmelder tilfælde af vold fra hustru eller samlever.
Troels Lund Poulsen (V), 2009-01-22:
Der er det sådan, at forslagsstillerne opfordrer regeringen til fremover at udarbejde en sådan national drikkevandsstatistik, der dokumenterer drikkevandets kvalitet i de enkelte forsyninger, og som kan give et overblik over omfanget af eventuel forurening af drikkevandet på grund af bakterier og andre uønskede stoffer.
Karina Adsbøl (DD), 2024-05-08:
Jeg har indtryk af, at ordføreren også går meget op i retssikkerhed og borgernes retssikkerhed, så derfor vil mit spørgsmål være i forhold til det her med øget magtanvendelse: Vil der være en klageadgang, f.eks. når børn og unge udsættes for magtanvendelse?
Joy Mogensen (S), 2020-04-29:
En tidligere spørger har også været inde at spørge til de økonomiske vilkår, så jeg vil bare kort skitsere, at de kan søge via de generelle hjælpepakker, og at der er lavet en særpulje med ekstraordinære tilskud til at holde medarbejdere på arbejde – selv om lønkompensationsordningen siger, at de ellers skulle være sendt hjem – sådan at de kan passe på dyrene.
Kristian Thulesen Dahl (DF), 1998-10-08:
Og efter den 28. maj, hvor så mange alligevel stemte nej til Amsterdamtraktaten, lovede statsministeren, at nu skulle der føres en politik på EU-området, som tog hensyn til det store mindretal i den danske befolkning. Siden det tidspunkt har statsministeren været tavs, og derfor så vi i Dansk Folkeparti naturligvis frem til, at statsministeren i sin åbningsredegørelse i tirsdags løftede lidt af sløret for, hvad regeringen mener der nu konkret skal ske i Danmarks forhold til EU.
Karen Hækkerup (S), 2006-04-21:
, at hvis man går ned i Bilka og køber en jakke eller går alle mulige andre steder hen og køber et produkt, og man opdager, at f.eks. den jakke, man lige har købt, er defekt, at der er en mangel ved den, så vil det her lovforslag altså ikke betyde, at den forbruger er ringere stillet.
Orla Hav (S), 2011-02-24:
Vi skal ikke vælge virksomheder på Christiansborg, det er markedet væsentlig bedre til, men vi skal prioritere de offentlige midler, der går til dansk erhvervsfremme, både inden for forsknings- og udviklingsområder og i forhold til de betydelige milliardbeløb, der hvert år tilføres virksomhederne i forskellige erhvervsstøtteordninger.
Lennart Damsbo-Andersen (S), 2021-05-04:
Jo, det er rigtigt, for det var jo det, som i hvert fald set fra vores synspunkt var hamrende forkert i forhold til den måde, som den daværende regering håndterede finanskrisen på, altså ved at man netop lod de svageste og de smalleste skuldre bære de tungeste læs.
Daniel Toft Jakobsen (S), 2017-05-03:
Det betyder, at en ansøger, der f.eks. bor 15 minutter væk fra gymnasiet, altid vil komme foran i køen i forhold til en, der bor 45 minutter væk fra gymnasiet – også selv om den, der bor 15 minutter væk fra gymnasiet, måske har mange gymnasier tæt på og måske ikke engang har valgt det tættest beliggende gymnasium som førsteprioritet, mens den, der bor 45 minutter fra gymnasiet, lige præcis har valgt det, der ligger tættest på.
Torben Hansen (S), 2004-12-09:
For det andet har det uafhængige Deloitte & Touche, som man ikke just kan anklage for at være et kernesocialdemokratisk foretagende, udtalt, at når det gælder naturbeskyttelse, grundvandsbeskyttelse og danskernes beskyttelse mod kemikalier i hverdagen, kan vi i dag ikke leve op til minimumskravene, sådan som vi egentlig burde.
Josephine Fock (ALT), 2017-02-07:
Efter renoveringen, hvor der er blevet åbnet op og der er blevet mulighed for, at man skal ind i det pågældende boligområde og aflevere sit barn i daginstitution osv., så siger 30 pct. af de omkringboende beboere, at nu kunne de sådan set godt på sigt tænke sig selv at flytte derind.
Kristian Thulesen Dahl (DF), 1999-04-16:
Altså, vi skal behandle et forslag her fra regeringen i løbet af meget kort tid, den kortest mulige i forhold til forretningsordenen, for at kunne have mulighed for at tage mennesker til Danmark med den begrundelse, at der er syge mennesker, der har behov for lægehjælp, der har behov for medicin, som har et særligt behov for at kunne komme fra området og kunne komme til Danmark.
Ole Stavad (S), 1999-01-19:
De danske medlemmer af Europa-Parlamentet er som udgangspunkt fuldt skattepligtige i Danmark og underlagt de danske regler for beskatning af vederlag, honorar m.v., som de modtager fra Danmark. Det betyder, at det vederlag, der udbetales af den danske stat til de danske Europa-parlamentarikere, som svarer til folketingsmedlemmernes grundvederlag, er skattepligtigt.
Kirsten Jacobsen (FP), 1998-06-02:
Så siger fru Grete Schødts til mig nu, at man gerne vil vide, hvad der er sket, og hvad der skal gøres lovligt, men jeg tror såmænd, Socialdemokratiet og fru Grete Schødts hele tiden har vidst, at uendelig mange steder i landet bruger man såkaldte sladremåtter eller andre ting.
Bent Bøgsted (DF), 2009-05-19:
Og ja, det er den enkelte borgers egne penge, og så skal man ikke lægge noget socialt ind i det, hvor man siger, at man så tager nogle af pengene og omfordeler dem, for så ville det ikke længere være borgernes egne penge, de får tilbage, men en ekstra skat, som hr. Frank Aaen synes det er i orden at pålægge folk.
Helle Sjelle (KF), 2010-06-10:
Vi Konservative vil ikke lægge skjul på, at vi mener, at vejen til et godt liv går gennem selvforsørgelse, og derfor ønsker vi heller ikke, som f.eks. Socialdemokratiet gør, at opbygge et forsørgersamfund, hvor et hårdtarbejdende mindretal forsørger flertallet af befolkningen, der hele tiden kræver mere og mere velfærd.
Thor Pedersen (V), 2007-03-29:
Og på de møder, i den lytten og i den baggrundsgruppe, der er etableret af regeringen med 27 aktører i alt, altså med interessenterne udefra, er der repræsentanter også for Kommunernes Landsforening og for Danske Regioner, det vil sige, at de er med inde over de drøftelser, som finder sted.
Morten Messerschmidt (DF), 2020-05-12:
Selv om vi ganske ofte, når vi taler om ytringsfrihed, er enige om nærmest at prøve at overgå hinanden i, hvem der kan beskytte ytringsfriheden mest muligt, så tror jeg i virkeligheden, når man kommer lidt ned under overfladen på debatten om ytringsfriheden, at der overhovedet ikke er nogen, der går ind for fuld ytringsfrihed.
Monika Rubin (M), 2023-10-26:
Lovforslaget, som vi behandler her i dag, handler jo om at knytte et forbeholdt virksomhedsområde til autorisationen som sygeplejersker og specialsygeplejersker, og det er et skridt i den rigtige retning i forhold til at skabe et mere effektivt og tilgængeligt sundhedsvæsen for borgerne.
René Gade (ALT), 2017-03-30:
Det er ikke en decideret trickledowneffekt, vi taler om, men der er en lokalitetsmæssig og demografisk del, som vi tror i fremtiden på et helt nyt arbejdsmarked vil være decideret samfundsunderstøttende, også for dem, der er mindrebemidlede, alene ved at støtte iværksætteriet.
Thomas Krog (SF), 2006-05-30:
I undersøgelsen i Jyllands-Posten er i alt over 1.000 studerende på en række forskellige seminarier over hele landet blevet spurgt, og resultatet er, at halvdelen af dem vælger et af de monsterstore linjefag, som gør, at de maksimalt kan få to linjefag, og dertil kommer dem, der vil vælge dansk, idræt og engelsk.
Tina Nedergaard (V), 2006-01-17:
Jeg har forstået det således, at hr. Villy Søvndal er villig til at sætte både kommunalskatterne i vejret, de såkaldt grønne afgifter i vejret og boligskatten kraftigt i vejret, og han vil jo naturligvis meget gerne støttes af Socialdemokraterne, for så vidt han kan stille sig i spidsen for en ny regering på et tidspunkt.
Vivi Kier (KF), 2013-04-02:
Men lad mig udtrykke det på en sådan måde, at vi generelt er positive, og jeg håber, at det kan lykkes os, så enten ministeren kommer med et forslag, eller vi fra udvalgets side kan pege på en anden formulering, som vil gøre, at vi synes, at vi er mere trygge ved kommunernes sagsbehandling på det her område. Vi synes, det er et godt forslag, men som sagt ønsker vi en anden formulering af den del om sagsbehandlingen.
Pia Christmas-Møller (KF), 2005-10-06:
Jeg vil altså gerne endnu en gang gentage, at der over de næste 4 år bliver afsat 1,4 mia. kr., og at der i det kommende år er en ramme på 256 mio. kr., er også en kendsgerning – det hører jeg heller ikke fru Antorini afkræfte.
Jens Joel (S), 2015-08-26:
Min kollega, hr. Jesper Petersen, har allerede forklaret, hvorfor Socialdemokraterne støttede op om en ordning, der gav jobs i en tid, hvor vi manglede jobs, men det er jo også blevet fuldstændig klart, at de der 5.000 arbejdspladser, som den nu siddende statsminister og hans partifæller lovede under valgkampen, ikke er det, man får ud af det.
Pernille Skipper (EL), 2012-01-17:
Jeg synes, vi også skylder ofrene for menneskehandel at sige: Du har været udsat for noget så forfærdeligt som det, det er sket i vores land, og derfor hjælper vi dig; vi giver dig selvfølgelig en opholdstilladelse, så du har mulighed for at etablere dig og leve i Danmark, hvis det er det, du vil, og vi hjælper dig også gerne med at komme hjem til dit hjemland, hvis det er det, du gerne vil.
Søren Gade (V), 2017-04-20:
Det, jeg ligesom sagde i min ordførertale, er, at man har det led, som andre lande ikke har, man kan ikke selv gå direkte ind, og det er jo det, der er humlen i den bekymring, som Rigspolitiet har udtrykt, netop det her med, at på et tidspunkt skal den enkelte betjent selv kunne gå ind i de registre og ikke ringe til et telefonnummer, hvad enten det er i Haag eller Danmark.
Victoria Velasquez (EL), 2019-12-05:
Mange er faktisk slet ikke opmærksomme på, at vi i Danmark har pensionister og syge mennesker, som har fået en førtidspension grundet alvorlig sygdom, og som ikke kan arbejde, men alligevel ikke får den økonomiske selvstændighed, vi så ofte hylder, men bliver gjort økonomisk afhængige af deres samlever eller deres ægtefælle, som de bor med.
Thomas Jensen (S), 2009-05-04:
Jeg hørte Venstres ordfører nævne det med, at man er visiteret til en plejebolig og siger nej til et tilbud, f.eks. fordi man bor i en af de nye, store kommuner og det tilbud, man får, ligger i den anden ende af kommunen, som endda kan være helt op til 40 km væk fra der, hvor man egentlig har sine nære venner, familie og omgangskreds, og så bliver man som ældre, svag medborger måske sendt 40 km væk fra sin hjemstavn.
Carsten Hansen (S), 2012-04-18:
Med hensyn til de store reduktioner med den 5-procents-besparelse, hr. Dennis Flydtkjærs eget parti har været med til at vedtage for at finansiere boligjobordningen, kan jeg sige, at vi er ved at få lavet en samlet opgørelse – jeg skal vende tilbage, når vi har fået den – over, hvor mange arbejdspladser der bliver reduceret, og hvor man har reduceret de statslige budgetter, men de fleste af dem er i København.
Helge Mortensen (S), 2003-02-26:
Netop i dag er ministeren vel lydhør over for de problemer, der i øvrigt kan gives for drikkevandet ved en stigende anvendelse af kemikalier på dette område. Vi anser faktisk bekæmpelsen af kæmpebjørnekloen som et vigtigt element og faktisk en forpligtelse i opfyldelsen af biodiversitetskonventionen, og det fremgår også af de bemærkninger, der er til forslaget.
Carsten Hansen (S), 2010-11-11:
Den største forskel mellem Dansk Folkeparti og Socialdemokraterne er nok, om man som Dansk Folkeparti mener, at det er dem, der bliver ledige, der nu ikke engang kan få uddannelse i deres opsigelsesperiode, der skal betale, eller om det er dem, der har overforbrugt, og dem, som har fået de store skattelettelser, der skal betale.
Victoria Velasquez (EL), 2024-04-25:
Så får jeg lyst til at knytte en anden kommentar til de her forhandlinger, og det er, at vi også må forholde os kritisk til, hvordan penge fra den offentlige økonomi, der er afsat til velfærd, faktisk bliver trukket ud som overskud af private virksomheder, så pengene ikke bliver anvendt til de pågældende borgere.
Poul Henrik Hedeboe (SF), 2006-04-25:
Når der nu spørges til TDC, er det jo en virksomhed, der virkelig har formået at gå ud over Danmarks grænser og har været med til at tjene penge hjem til Danmark, og derfor vil jeg ikke diskutere enkelte virksomheder, men blot sige, at globaliseringen jo betyder, at der kommer mere konkurrence.
Rune Lund (EL), 2018-01-10:
Når vi har en så afgørende ændring, at Mærsk, som har haft eneretten og stået for forhandlingerne med regeringen igennem så mange år, lige pludselig sælger til et udenlandsk selskab, er det da noget, som bør diskuteres her i Folketinget i form af behandling af et beslutningsforslag.
Julius Graakjær Grantzau (ALT), 2019-02-07:
Jeg synes i forhold til alle dele af det her forslag, undtagen det med forhøjelse af restskatteprocenten for selskabsskatten, at det er et forslag, som trækker i den fuldstændig forkerte retning, i forhold til hvad vi for tiden har behov for i Danmark og i verden.
Mogens Jensen (S), 2016-03-03:
DIIS formidler til den brede offentlighed det arbejde via omfattende deltagelse i danske og internationale medieaktiviteter, igennem afholdelse af debatter, arrangementer og konferencer, og DIIS har en omfattende kontaktflade til ngo'er, tænketanke og forskningsmiljøer i Danmark og i udlandet.
Tom Behnke (KF), 2010-04-09:
Nej, det er et spørgsmål om, hvorvidt der er tillid til befolkningen, at der er tillid til, at vi i Danmark har et uddannelsessystem, en grundskole, en folkeskole, hvor man lærer så meget, at man resten af livet er i stand til at tage vare på sig selv og er i stand til at træffe nogle valg her i livet og stå ved de valg, man træffer.
Anne Grete Holmsgaard (SF), 2009-05-11:
Men den rolle, vi spiller, er, at vi kan være et land, der viser, at vi ikke bare har magtet opgaven med at få et højt velfærdsniveau ved brug af meget store mængder fossile brændsler, men at vi også magter den omstilling, der skal til, for at vi stadig væk har et højt velfærdsniveau og har det uden anvendelse af fossile brændsler, ikke fra dag et til dag to, men over nogle årtier.
Steen Gade (SF), 1999-03-03:
Når jeg hører hr. Jens Hald Madsen, vil jeg sige, at der kan man se, hvad man får ud af at skyde med hagl, for i den ene del af talen kritiserer man, at målsætningerne har ændret sig meget, og i slutningen af talen argumenterer man for, at nu skal forsvarsudgifterne sådan set finansieres over den her ramme. Det, jeg godt vil spørge hr. Jens Hald Madsen om, er: Hvor har hr. Jens Hald Madsen orienteret sig om, hvordan forhistorien er på det her punkt?
Line Barfod (EL), 2010-05-11:
Derfor er der behov for, at vi ud over at se på ferie også får set på, hvordan vi får indrettet arbejdsmarkedet, så vi får sat tempoet ned, så man kan holde til at være på arbejdsmarkedet hele livet og også har kræfter tilbage, når man går på pension, til at kunne nyde sin pension og have noget tid sammen med børnebørn og andre.
Morten Østergaard (RV), 2006-11-15:
Så vidt jeg kan se, er det eneste, som ændringen af hastighedsgrænserne til 130 km/t. har med den her sag at gøre, at de mennesker, der har måttet flytte til Flensborg eller Malmø har kunnet køre en lille smule hurtigere på motorvejen i forbindelse med, at de flyttede.
Morten Bødskov (S), 2013-05-07:
Så har regeringen som sagt sagt meget åbent, at vi betragter det her som et ganske alvorligt problem, og derfor har vi bedt dem, der så at sige har fingrene i maskineriet, om at kigge på, om der er elementer, der skal forstærkes; om der er efterforskningsredskaber, der skal forbedres; om der er strafskærpelser, der skal ses på; om der er en række andre ting, som man kan se på for at få den her indsats skærpet.